Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2005 M. RUGPJŪČIO 25 D. NUTARIMO NR. 924 „DĖL ŽEMĖS PAĖMIMO VISUOMENĖS POREIKIAMS TAISYKLIŲ IR ŽEMĖS PAĖMIMO VISUOMENĖS POREIKIAMS PROJEKTŲ RENGIMO IR ĮGYVENDINIMO TAISYKLIŲ PATVIRTINIMO“ PAKEITIMO

2022 m. birželio 29 d. Nr. 691

Vilnius

Lietuvos Respublikos Vyriausybė n u t a r i a:

1. Pakeisti Lietuvos Respublikos Vyriausybės 2005 m. rugpjūčio 25 d. nutarimą Nr. 924 „Dėl Žemės paėmimo visuomenės poreikiams taisyklių ir Žemės paėmimo visuomenės poreikiams projektų rengimo ir įgyvendinimo taisyklių patvirtinimo“:

1.1. Pakeisti nurodytu nutarimu patvirtintas Žemės paėmimo visuomenės poreikiams taisykles:

1.1.1. Pakeisti 18 punktą ir jį išdėstyti taip:

„18. Jeigu visuomenės poreikiams paimamas statiniais, išskyrus gyvenamąjį pastatą, ar įrenginiais užstatomas ar užstatytas žemės sklypas, už jau pastatytus ar statomus žemės sklype asmenims nuosavybės teise priklausančius statinius, išskyrus gyvenamąjį pastatą, turi būti atlyginama pinigais pagal rinkos vertę, kuri apskaičiuojama taikant Lietuvos Respublikos turto ir verslo vertinimo pagrindų įstatyme nustatytą individualų turto vertinimą, o turto vertinimo metodas parenkamas atsižvelgiant į turto ir verslo vertinimą reglamentuojančius teisės aktus. Vertinimo metodo parinkimo motyvai ir pagrįstumas turi būti nurodyti vertinimo ataskaitoje.“

1.1.2. Papildyti 181 punktu:

„181. Jeigu visuomenės poreikiams paimamas gyvenamuoju pastatu užstatytas žemės sklypas, nuostolių už gyvenamąjį pastatą suma apskaičiuojama atliekant individualų turto vertinimą bent dviem turto vertinimo metodais, parinktais pagal turto ir verslo vertinimą reglamentuojančius teisės aktus, o savininkui ir (ar) kitam naudotojui atlyginama ta verte, kuri yra didesnė.“

1.1.3. Pakeisti 19 punktą ir jį išdėstyti taip:

„19. Kitais atvejais, apskaičiuojant visuomenės poreikiams paimamo žemės sklypo, jame esančių statinių ir įrenginių rinkos vertę, turi būti atsižvelgiama į žemės sklypų, statinių ir įrenginių, kurie patenka į tą pačią žemės verčių zoną žemės verčių zonų žemėlapiuose, parengtuose ir patvirtintuose pagal Masinio žemės vertinimo taisykles, sandoriuose, sudarytuose nuo teritorijų planavimo dokumento, nurodyto Taisyklių 6.1 papunktyje, patvirtinimo iki turto vertinimo ataskaitos parengimo, nurodytų tokių nekilnojamųjų daiktų kainų pokytį. Nekilnojamųjų daiktų kainų pokytis turi būti nurodytas turto vertinimo ataskaitoje.“

1.1.4. Pakeisti 20 punktą ir jį išdėstyti taip:

„20. Visuomenės poreikiams paimamame žemės sklype esančių sodinių ir želdinių vertė apskaičiuojama vadovaujantis tų metų, kuriais atliekamas vertinimas, biologinio turto ir žemės ūkio produkcijos normatyvinėmis kainomis, patvirtintomis žemės ūkio ministro įsakymu, ir želdinių atkuriamosios vertės įkainiais, patvirtintais aplinkos ministro įsakymu. Už šiuos sodinius ir želdinius papildomai atlyginama tik tuo atveju, kai į jų vertę neatsižvelgta Taisyklių
17 punkte nustatyta tvarka apskaičiuojant visuomenės poreikiams paimamo žemės sklypo rinkos vertę.“

1.2. Pakeisti nurodytu nutarimu patvirtintas Žemės paėmimo visuomenės poreikiams projektų rengimo ir įgyvendinimo taisykles ir 3 punkto ketvirtąją pastraipą išdėstyti taip:

„Turto vertinimo ataskaita rengiama pagal Lietuvos Respublikos turto ir verslo vertinimo pagrindų įstatymo, Lietuvos Respublikos žemės įstatymo 47 straipsnio, Taisyklių 11.6 papunkčio reikalavimus ir galioja 12 mėnesių nuo jos parengimo dienos.“

2. Nustatyti, kad šis nutarimas įsigalioja 2022 m. liepos 1 d.

3. Nustatyti, kad tais atvejais, kai sprendimas pradėti žemės paėmimo visuomenės poreikiams procedūrą yra priimtas iki 2022 m. birželio 30 d., nuostolių už gyvenamąjį pastatą, kuris yra paimamame visuomenės poreikiams žemės sklype, suma apskaičiuojama laikantis iki šio nutarimo įsigaliojimo galiojusios tvarkos.

Ministrė Pirmininkė	Ingrida Šimonytė

Aplinkos ministras,

pavaduojantis žemės ūkio ministrą	Simonas Gentvilas